**Juhatuse 14. aprilli 2020 koosoleku PROTOKOLL**

Kell 14 -17 online MS Teams keskkonnas

**Koosolekut juhatas:**Kristo Reinhold

**Protokollis**: Märt Viileberg

**Osavõtjad:** Juhatuse liikmed, Kristo Reinhold, Mart Aguraiuja, Krister Peetmaa, Janek Sulev ja Märt Viileberg

Kutsutud: Arles Taal

Puudusid: Jevgeni Lištšina ja Argo Stallmeister

**Koosoleku päevakord:**

1. Päevakorra kinnitamine
2. Eelmise koosoleku protokolli kinnitamine

3. Aastaaruande 2019 kinnitamine ja audiitorile esitamine

4. EETELi vastuvõtmine ETIM Internationali liikmeks (Jan Janse kiri) ja ETIM arve tasumine

5. Arendusnõuniku ettekanne liidu liimete küsitlusest ja tegevusplaan edasiseks

6. EETELi juubeli tähistamine eriolukorra mõjust tulenevalt

7. EETELi avalik pöördumine seoses eriolukorraga

8. Toimkondade juhtide suhtlemine liikmetega

9. Ettepanek Tarbijakaitse- ja tehnilise järelevalve ametile

10. Üleskerkinud teemad

**Koosoleku käik:**

1. **Koosoleku päevakorra kinnitamine**

Päevakord kinnitati.

1. **Eelmise juhatuse koosoleku protokolli kinnitamine**

Protokoll kinnitati.

1. **Aastaaruande 2019 kinnitamine ja audiitorile esitamine**

Aruanne kinnitati esitamiseks audiitorile ja kinnitamiseks üldkoosolekule.

1. **EETELi vastuvõtmine ETIM Internationali liikmeks ja ETIM arve tasumine**

Võeti teadmiseks, et Jan Janse kirja alusel on EETEL vastu võetud ETIM Internationali liikmeks ja otsustati tasuda liikmemaksu arve 4985 eurot, mille omakorda tasuvad liidule ETIM grupi 12 liiget solidaarselt.

1. **Arendusnõuniku ettekanne liidu liimete küsitlusest ja tegevusplaan edasiseks**

Kuulati arendusnõunik Arles Taali ülevaadet liidu liikmete seas läbi viidud küsitluse teemal „Teaduskoostöö ja teadlik koostöö“ tulemustest. Võeti teadmiseks esitatud ülevaade erialatoimkondade kaupa ja edasiste tegevuste kava. Kui esialgselt oli plaanis alustada koolide ja ettevõtjate kohtumiste organiseerimisest, siis tänases keerulises olukorras kasutame uuringu tulemusi teisiti. Kinnitust sai vajadus siduda ETIM ja digitaalehituse klaster ning aprilli jooksul lepime kokku ühisosad selleks, et ETIM ja digitaalehitus käiksid ühte jalga. Mitme küsitluse osa järeldustes näeme, et koolide pakutav ja tehtav ei paista ega kosta ettevõtjateni – teeme sellekohase seminari koolidega koostöös Teadusagentuuriga ning rakendame ellu välja töötatava kava. Teadusagentuuri abiga tahame valmis saada ka lihtsa infoallika uueneva infoga, kuid selles osas on lahenduse leidmine pooleli. Koolidega kohtumisel uurime valmisolekut alustada tootjaid, projekteerijaid ja hulgimüüjaid huvitavaid võrdlusuuringuid – eri taseme spetsialistidele jagub eri teemasid piisavalt. Vastavalt valmisolekule korraldame mõned fookusintervjuud olulisemate võrdluste pingerea koostamiseks. Põhjalikud uuringud protsesside ja tootearenduse valdkondades vajavad täiendavaid eeluuringuid ning need toimuvad sel kevadel. Eesmärgiks on osade uuringutega alustamine juba sel sügisel.

1. **EETELi juubeli tähistamine eriolukorra mõjust tulenevalt**

Tegevjuht andis ülevaate EETELi 25. juubeli tähistamise ettevalmistustest:

* Märtsi alguseks olime teinud kõik ettevalmistused, et EETELI 25. juubelit rahvusvahelise arenduskonverentsi ja galaõhtuga 15. mail tähistada. Vahetult seejärel kuulutati Eestis ja ka teistes riikides välja eriolukord, mis tähendas avalike kogunemiste keeldu, piiride sulgemist ja reisikeeldu. Konverentsile kutsutud külalisesinejad Belgiast, Soomest, Lätist ja Leedust ei saa Tallinnasse tulla ja seetõttu muutub konverentsi läbiviimine võimatuks. Olen suhelnud mitme kutsutud külalisega ja leidnud otstarbeka olevat konverents edasi lükata oktoobrisse või isegi novembrisse.

• Samuti olime teinud kõik ettevalmistused 180 osalejaga a` 90 eurot galaõhtuks Noblessneri Avastustehases. Isegi kui 15. mail on lubatud nii suure osalejate arvuga kogunemise korraldamine, on konverentsi ära jäämisel liikmete huvi senisest väiksem koos kaaslastega Tallinnasse üksnes üldkoosolekule ja kallile peole tulla.

• 15. maile planeeritud üldkoosoleku võib vajadusel, kui füüsiliselt kokku tulle ei saa, korraldada EETELi aastaruande 2019 digitaalse kinnitamisega liikmete poolt. Sel aastal mingeid valimisi pole.

• Kokku võttes pakun välja 15. maiks kokku lepitud ruumide, esinejate, toitlustajate jne kokkulepped eriolukorrast tingituna tühistada ja sõlmida 16. oktoobriks uued kokklepped võimalikult samade partneritega, et seni nähtud vaev tervikuna raisku ei läheks.

• EETELI juubelit kajastamine Elektrialas nr 3, mis ilmub eeloleval kuu vahetusel: EETELi kujundatud esikaas, juhatuse esimehe juhtkiri, tegevjuhi ülevaade aastatest 2015-2020 ja arendusnõuniku kokkuvõte liikmete huvide uuringust koos järeldustega.

• EETELi toimkondade tegevuskava käsitlevad artiklid Elektrialas toimkondade juhatajatelt. Juuni algul nr 4 võiks olla projekteerijatelt ja hulgimüüjatelt-tootjatelt, augusti lõpul nr 5 välisvõrgu ehitajatelt ja sisepaigaldajatelt.

• EETELI teenetemärkide nominentide esitamine

**Saadud info põhjal otsustati:**

* Jätta ära 15. maile 2020 kavandatud konverents, üldkoosolek ja galaõhtu.
* Korraldada maikuus EETELi aastaaruande kinnitamine liikmete poolt digitaalselt
* Korraldada EETELi juubeli arenduskonverents, üldkoosolek ja galaõhtu 16.oktoobril 2020
* Kiita heaks EETELi juubeli alasete kirjutiste avaldamine Elektriala numbrites 3, 4 ja 5 vastavalt välja pakutule.
* Oma ettepanekud EETELi teenetemärkide nominentide kohta esitavad juhatuse liikmed tegevjuhi poolt saadetud tabelit täites valiku tegemiseks järgmisele juhatuse koosolekule 12. mail 2020.
1. **EETELi avalik pöördumine seoses eriolukorraga**

Tegevjuht informeeris, et Eesti Ehitusettevõtjate Liit on avaldanud avaliku pöördumise teksti eesmärgiga, et riik panustaks kriisiolukorras rohkem ehitussektoris tehtavatesse investeeringutesse. Kui riik rohkem investeerib, siis kandub sellega kaasneb elektritööde osa meie liikmete töömaalegi. Ta tegi ettepaneku saata lisaks ka EETELI juhatuse poolne avalik pöördumine suunitlusega täiendavate riigi poolsete investeeringute tegemiseks elektritööde valdkonnas ja tutvustas pöördumise esialgset teksti.

**Otsustati,** et juhatuse liikmed teevad e-kirja teel ettepanekud pakutud teksti täiendamiseks ja muutmiseks. Tegevjuht muudab teksti, sh allkirjastamise ettepanekut, jooksvalt vastavalt laekunud ettepanekutele ja esitab lõpliku teksti enne avaldamist kõigile juhatuse liikmetele kooskõlastamiseks.

1. **Toimkondade juhtide suhtlemine liikmetega**

Tegevjuht tegi ettepaneku, et toimkondade juhid suhtleksid oma liikmetega vältimaks nende majandustegevuse seiskumist ja EETELi liikmeskonnast välja langemist. Hiljuti EETELiga liitnud Edites OÜ ja Firstel Group OÜ on esitanud lahkumisavaldused, mistõttu ta palus vastavalt sisepaigaldajate ja välisvõrgu toimkondade juhtidel nende liikmetega suhelda.

**Otsustati** ettepanekut toetada.

1. **Ettepanek Tarbijakaitse- ja tehnilise järelevalve ametile**

Mart Aguraiuja tutvustas Tarbijakaitse- ja tehnilise järelevalve ametile (TTJA) saadetavat muudatusettepanekut Seadmeohutseaduse alusel kehtestatud Majandus- ja taristuministri määruse 09.07.2015 nr 88 „Seadme vahetu kasutaja, kasutamise järelevaataja, seadmetööd ja auditit tegeva isiku kompetentsusele ja selle tõendamisele ning sertifitseerimisskeemile esitatavad nõuded“ tekstis, mis käsitleb haridusalasid nõudeid elektripaigaldiste projekteerimisel ja auditeerimisel.

**Otsustati** muudatusettepanek kiita heaks ja saata see TTJAle menetlemiseks.

**10. Üleskerkinud teemad**

Tegevjuht informeeris, et pole veel selge, kas ja millised kutseksamid toimuvad juunis ja millised lükkuvad edasi augustisse-septembrisse. Kutsevõistlust „Noor Meister“ mai algul ei toimu.

**Info võeti teadmiseks.**

Järgmine juhatuse koosolek toimub 12. mail 2020 kell 14-17 online MS Teams keskkonnas.

Koosoleku juhataja Kristo Reinhold

Protokollija Märt Viileberg